ভোট পরবর্তী হিংসার মামলায় বড় নির্দেশ হাইকোর্টের!

ওয়েব ডেস্ক : ভোটের দামামা বেজে গিয়েছে বাংলায় (West bengal Assembly Election 2026)। আর কিছুদিনের মধ্যে ভোটের নির্ঘন্টও ঘোষণা করতে পারে নির্বাচন কমিশন। কিন্তু তার আগে ফের একবার চর্চায় ভোট পরবর্তী হিংসা (Post-poll violence case)। ২০২১ সালের ভোট পরবর্তী হিংসা মামলা নিয়ে বড় নির্দেশ দিল কলকাতা হাই কোর্ট (Calcutta High Court)।

২০২১ সালের বিধানসভা নির্বাচনে জয়ী হয়েছিল তৃণমূল কংগ্রেস (TMC)। যার ফলে তৃতীয়বারের জন্য ক্ষমতায় এসেছিল মুখ্যমন্ত্রী মমতা বন্দ্যোপাধ্যায়ের সরকার। কিন্তু সেই নির্বাচনের পর ভোট পরবর্তী হিংসার অভিযোগ উঠেছিল। তা নিয়ে রাজ্য রাজনীতি উত্তাল হয়ে উঠেছিল। সেই মামলা গিয়ে পৌঁছেছিল আদালতে। সেই মামলার এখনও নিস্পত্তি হয়নি। তবে এদিন প্রধান বিচারপতি সুজয় পালের বেঞ্চে এই সংক্রান্ত ১৪ টি মামলা আজ ওঠে শুনানির জন্য।

আরও খবর : রেকর্ড ভাঙছে সোনা, মধ্যবিত্তে বাড়ছে টেনশন!

সেখানে ভোট পরবর্তী হিংসার মামলার (Post-poll violence case) শুনানি পাঁচ বিচারপতির বেঞ্চে করতে হবে নাকি দুই বিচারপতির বেঞ্চেই করলে হবে, তা খতিয়ে দেখা প্রয়োজন বলে এই সংক্রান্ত মামলার শুনানি এক সপ্তাহ পিছিয়ে দিলেন প্রধান বিচারপতি সুজয় পাল ও বিচারপতি পার্থ সারথি সেনের ডিভিশন বেঞ্চ। এই সংক্রান্ত সমস্ত মামলার ফাইল প্রধান বিচারপতিকে দিতে নির্দেশ দেওয়া হয়েছে। তিনি দেখার পর সিদ্ধান্ত নেবেন বলে জানানো হয়েছে।

উল্লেখ্য ২০২১ সালের ভোট পরবর্তী হিংসার মামলার শুনানি হয়েছিল তৎকালীন প্রধান বিচারপতি রাজেশ বিন্দালের নেতৃত্বাধীন পাঁচ বিচারপতির বেঞ্চে। সেই মামলা এখনও পুরোপুরি নিস্পত্তি হয়নি। তবে এই বিচারপতিরা এখন কেউই আর হাইকোর্টে নেই (Calcutta High Court)। তাই ফের পাঁচ বিচারপতির বেঞ্চ গঠন করা প্রয়োজন কিনা তা খতিয়ে দেখবেন প্রধান বিচারপতি।